
Årsberetning fra RIK-gruppa 2025.

Vi har hatt fast treningstid på torsdager fra kl 17 og utover. Første del (lydighet) sammen med Bruksgruppa. Deretter har vi trent gruppe C fra kl 19. Noe som har fungert veldig fint, både ute på gressbanen og inne i hallen. Vi hadde hjelp på noen treninger i sommer/høst av Miloud Bjørnstad, som har vært under figurantutdanning i 2024/2025. Det har vært bra oppmøte på treningene. 13 stk på det meste. Litt variabelt oppmøte etter at vi trekte inn i hallen i slutten av oktober. 
Vi har også hatt faste seminar med figurant Andreas Volle ca 1 helg pr mnd fra mars til november. Vi har flere helger delt området med Tur og Aktivtetsgruppa, noe som har fungert helt fint. Disse seminarene har vært meget populære, og vi har fått mange nye medlemmer som kommer fra andre klubber rundt på Østlandet. Vi har 8 plasser og har nå venteliste på seminarhelgene i 2026. 
 
I vår fikk gruppa støtte fra Styret til å kjøpe inn diverse IGP-utstyr (6 skjul og hoppehinder) 
Torsdag 5.juni arrangerte vi vår første prøve. Ferdselsprøve med 7 deltagere. Dommer var Trond-Egil Groth. Vi fikk mye skryt for en ryddig og effektivt gjennomført prøve, som var over på 2,5 time. Ekstra moro med en del publikum som kom helt fra Toten for å se oss gjennomføre arrangementet, før de selv skulle arrangere sin første prøve senere på året. 
Det var 4 ekvipasjer fra egen klubb som starta. 3 av disse bestod prøven. Gratulerer til Mari med Kuling, Vigdis med Mo2r og Unni med Blix. 

